《论青鸟法》
清代·郑用锡

吾岂异人情，尊生而贱死？不分地吉凶，但论人臧否。

嗟彼堪舆家，群逞谋生技。愚者坠术中，指挥任所使。

区区土一坏，千金弃敝屣。福利以惑人，罪魁此为始。

在昔范公坟，万弩石齿齿；山灵倏变幻，朝天千笏倚。

郭璞著葬经，天乃斩其祀。可凭不可凭，兴衰难尽恃。

岂知相阴阳，冈原随所止；处处有佳城，何必誇奇诡。

枯骨可荫人，生者胡为耳？一卷青鸟经，归根在天理。

作者简介：郑用锡（1788～1858）字在中，号祉亭，清代台湾淡水人，任兵部武选司、礼部仪制司员外郎，著有《北廓园集》。